حجۃ القراءات (کتاب)

کتاب حجۃ القراءات علم قراءات کے اہم مصادر میں سے ہے، جسے ابو زرعة عبد الرحمن بن محمد بن زنجلة (وفات: تقریباً 403ھ) نے تالیف کیا۔ اس کتاب میں مصنف نے قرآن کریم کی سورتوں کے ترتیب کے مطابق مختلف قراء کی قراءات کو بیان کیا ہے، ہر قراءت کی نسبت اس کے قاری کی طرف کی ہے اور پھر اس قراءت کے لیے دلائل فراہم کیے ہیں، جو قرآن، حدیث، لغت، نحو اور اشعار سے ماخوذ ہوتے ہیں۔.

یہ کتاب صرف قراءات کے ذکر پر مشتمل نہیں بلکہ ان کی حجیت (دلائل) کو بھی بیان کرتی ہے۔ ابن زنجلة مالکی مذہب کے قاضی اور علم قراءات کے جلیل القدر عالم تھے۔ ان کی دیگر تصانیف میں شرف القراء فی الوقف والابتداء (مخطوط) اور ایک تفسیر بھی شامل ہے، جس کا ذکر کئی مقامات پر حجة القراءات میں موجود ہے۔
 مؤلف کا تعارف 
ابو زرعہ عبد الرحمن بن محمد بن زنجلہ چوتھی صدی ہجری کے مشہور علمِ قراءات کے عالم تھے۔ آپ مالکی فقہی مسلک سے تعلق رکھتے تھے اور قاضی کے منصب پر فائز رہے۔ آپ نے کئی جلیل القدر علما سے علم حاصل کیا، جن میں احمد بن فارس بھی شامل ہیں۔ ابن زنجلہ نے احمد بن فارس کی کتاب الصاحبی سنہ 382 ہجری میں المحمدیہ (ری، ایران) میں پڑھی۔ انھوں نے کئی علمی کتابیں تصنیف کیں، جن میں حجۃ القراءات اور شرف القراء في الوقف والابتداء (دو جلدوں پر مشتمل، نسخہ مخطوطہ: عاکف العانی کتب خانہ، بغداد) شامل ہیں۔

ان کی ایک اور تفسیر کی کتاب کا ذکر بھی حجة القراءات میں متعدد مقامات پر ملتا ہے، جس سے ظاہر ہوتا ہے کہ وہ تفسیر کے علم میں بھی مہارت رکھتے تھے۔ آپ کی وفات تقریباً 403 ہجری میں ہوئی۔
 کتاب کا تعارف 
ابن زنجلہ نے اپنی کتاب حجۃ القراءات میں قرآنی قراءات پر تفصیل سے گفتگو کی ہے۔ اس کتاب میں انھوں نے سورہ فاتحہ سے سورہ الناس تک قرآن کی ترتیب کے مطابق قراءات کا ذکر کیا ہے۔ ہر سورت کا نام لکھ کر ان آیات کی نشان دہی کی گئی ہے جن میں مختلف قراءتیں موجود ہیں اور پھر ہر قراءت کو اس کے قاری (قراء سبعہ میں سے) سے منسوب کیا ہے۔ بعد ازاں، ہر قراءت کے دلائل بھی ذکر کیے گئے ہیں۔
یہ کتاب صرف قراءات کی فہرست نہیں، بلکہ ان کی وجوہات و دلائل پر بھی مشتمل ہے، جن میں قرآن، حدیث، عربی شاعری، نثر، لغت اور نحو کے دلائل شامل ہیں۔[الأعلام للزركلي، دار العلم للملايين ،خير الدين بن محمود بن محمد ،الطبعة: الخامسة عشر (3/ 325) https://al-maktaba.org/book/12286] 

 علم القراءات 
قراءت لغوی طور پر "پڑھنے" کو کہتے ہیں۔ ابن الاثیر کے مطابق: "ہر وہ چیز جس کو تم جمع کرو، تو گویا تم نے اسے پڑھ لیا۔" قرآن کو قرآن اس لیے کہا جاتا ہے کہ اس میں قصص، احکام، وعدے، وعید، آیات اور سورتوں کو یکجا کیا گیا ہے۔
فخر الدین الرازی کے مطابق: "قرأ الکتاب قراءۃ وقرآنا" یعنی کتاب کو پڑھا اور "قرأ الشیء قرآنا" یعنی اسے جمع کیا۔ جیسا کہ قرآن میں ہے:
{إِنَّ عَلَيْنَا جَمْعَهُ وَقُرْآنَهُ} [القيامة: 17]
یعنی: "یقیناً ہم پر ہے اس کا جمع کرنا اور اس کی قراءت۔"[النهاية في غريب الحديث والأثر،المكتبة العلمية - بيروت،مجد الدين أبو السعادات المبارك، (4/ 30) https://al-maktaba.org/book/23691] 

قراءت کی اصطلاحی تعریف علما نے مختلف انداز سے کی ہے، ان میں سے:
ابو حیان اندلسی نے کہا: "یہ ایک علم ہے جس میں قرآن کے الفاظ کے تلفظ کے طریقوں پر بحث کی جاتی ہے۔"
بدرالدین زرکشی نے فرمایا: "قرآن وہ وحی ہے جو محمد پر نازل ہوئی تاکہ بیان اور اعجاز ظاہر ہو اور قراءتیں اس وحی کے الفاظ میں حرف یا اسلوب کی تبدیلی سے متعلق اختلافات کو کہتے ہیں، جیسے کہ تخفیف، تشدید وغیرہ۔"[مختار الصحاح، المكتبة العصرية، زين الدين أبو عبد الله محمد الرازي، الطبعة الخامسة (ص: 220) https://al-maktaba.org/book/23193/1] 
 مصنف کا منہج 
مصنف نے قرآن کی سورتوں کی معروف ترتیب کو اختیار کیا ۔
وہ سب سے پہلے آیت میں وارد قراءت کو ذکر کرتا ہے اور اسے اس قاری کی طرف منسوب کرتا ہے جس نے اسے پڑھا۔
قراءت اور قاری کا ذکر کرنے کے بعد وہ اس قراءت کی دلیل پیش کرتا ہے اور دلائل کی ابتدا قرآن سے کرتا ہے، پھر حدیث کی طرف آتا ہے۔
قراءت کے دلائل بیان کرتے ہوئے وہ اشعار اور سابقین کی نثری عبارات کو بھی نقل کرتا ہے۔
اگر وہ کسی اور سے کوئی دلیل نقل کرے تو اسے واضح طور پر اس کی طرف منسوب کرتا ہے۔.

 کتاب کی خصوصیات 
کتاب میں شعری شواہد کی کثرت ہے۔
اسلوب واضح اور مختصر ہے۔
وہ بہت سی دلائل ذکر کرتا ہے؛ یہاں تک کہ جب ایک دلیل مکمل کر لیتا ہے تو اسی آیت کے لیے مزید دلائل بھی لاتا ہے۔
کبھی وہ دلائل کے بعد کچھ اصول بھی خود اخذ کرتا ہے۔ مثلاً جب اس نے اللہ تعالیٰ کا یہ قول ذکر کیا:
{قَالَ تَزْرَعُونَ سَبْعَ سِنِينَ دَأَبًا} [یوسف: 47]
تو کہا: "حفص نے {دَأَبًا} (ہمزہ کو زبر کے ساتھ) پڑھا اور باقی قراء نے ہمزہ کو ساکن کے ساتھ پڑھا اور یہ دونوں لغات میں موجود ہیں جیسے: النَّهْر / النَّهَر، الظَّعْن / الظُّعْن۔ اور ہر ایسا اسم جس کا دوسرا حرف حلقی ہو، اس کے حرکت و سکون دونوں جائز ہوتے ہیں۔"

 حوالہ جات 

زمرہ:کتب علوم القرآن